ทิสโก้ฟันกำไรโต13%แข่งดุดอกเบี้ยรับลด
ทิสโก้ไฟแนนเชียลกรุ๊ป กำไรไตรมาส 2 โตต่อ 13% สินเชื่อ ธุรกิจหลักทรัพย์หนุน แต่ส่วนต่างดอกเบี้ยลดลง
9 ส.ค. 2554

ทิสโก้ไฟแนนเชียลกรุ๊ป กำไรไตรมาส 2 โตต่อ 13% สินเชื่อ ธุรกิจหลักทรัพย์หนุน แต่ส่วนต่างดอกเบี้ยลดลง 
นางอรนุช อภิศักดิ์ศิริกุล ประธานเจ้าหน้าที่บริหารกลุ่มบริษัท ทิสโก้ไฟแนนเชียลกรุ๊ป (TISCO) แจ้งตลาดหลักทรัพย์ว่า กลุ่มมีกำไรสุทธิงวดไตรมาส 2 ปี 2554 ที่ 863 ล้านบาท หรือกำไร 1.19 บาทต่อหุ้นเติบโต 13% จากช่วงเดียวกันของปีก่อน ส่งผลให้ครึ่งแรกปีนี้มีกำไรสุทธิ 1,692 ล้านบาท หรือ 2.32 บาทต่อหุ้น เติบโต 15%
สาเหตุที่ทำให้กำไรเพิ่มขึ้นมาจากการเติบโตของสินเชื่อทุกประเภท และรายได้จากค่านายหน้าค้าหลัก ทรัพย์ ขณะที่ส่วนต่างดอกเบี้ยสุทธิลดลงจาก 5% ครึ่งแรกปีก่อนเหลือ 4.2% ครึ่งแรกปีนี้
อย่างไรก็ตาม ราคาหุ้น TISCO อ่อนลง 1 บาท เหลือ 40.25 บาท ตามกลุ่มธนาคารพาณิชย์ที่ถูกเทขายหนักตามความกังวลหนี้ยุโรป
ด้าน บล.ซิตี้กรุ๊ป ลดน้ำหนักหุ้นธนาคารกรุงศรีอยุธยา (BAY) จากมากกว่าตลาดเหลือปกติ เพราะกังวลนโยบายจีอี บริษัทแม่ที่จะขายสาขาและเงินลงทุน เกรงว่าจะเป็นข้อจำกัดในการขยายตัวจึงแนะนำหุ้นธนาคารไทยพาณิชย์ (SCB) และธนาคารกสิกรไทย (KBANK)